Vrou, joernalis in hof wat glo dubbeld stem‘n Skermskoot van Etienne Mare uit die video waarin hy wys hoe hy die inkmerk op sy duim verwyder. (Video: Suburb.News) ŉ Joernalis en ŉ vrou van Barberton in Mpumalanga is in hegtenis geneem nadat hulle in ŉ video erken het dat hulle meer as een keer in vandeesweek se algemene nasionale verkiesing gestem het. Etienne Mare (52) en Malinda Holloway (57) is vandag deur polisiebeamptes opgespoor en in hegtenis geneem. Brig. Vishnu Naidoo, woordvoerder van die polisie, sê Mare en Holloway het vandag in die Barberton-landdroshof verskyn op aanklagte dat hulle meer as een keer gestem het, met opset ŉ vals verklaring afgelê het of anders aanklagte van bedrog en skending van die reg op geheimhouding. Mare, ŉ joernalis verbonde aan Suburb.News, het Woensdag ŉ video op dié instansie se Facebook-blad gedeel waarin hy ŉ onderhoud met ŉ kieser voer wat beweer dat sy drie keer in die verkiesing gestem het. Die kieser se gesig word in die video verbloem en hoewel daar aangeneem word dat dit Holloway is wat in die video praat, word die persoon slegs as Mev. M geïdentifiseer. Mev. M beweer in die video dat sy drie keer by verskillende stemlokale gestem het deur bloot die inkmerk van haar duim af te haal. Sy beweer die skandeerder by die stemlokale het nie vasgestel dat sy reeds gestem het toe haar ID ŉ tweede en ŉ derde keer geskandeer is nie. ‘n Skermskoot uit die video. (Video: Suburb.News) Mare beweer dan in die video dat hy hierdie bewering getoets het deur ook by meer as een stemlokaal te gaan stem. In die video wys Mare hoe hy die inkmerk van sy duim verwyder nadat hy die eerste keer gestem het en neem hy ook ŉ kamera in die stemlokaal in om te wys hoe hy glo ŉ tweede keer stem. Volgens Naidoo is Mare en Holloway twee van altesaam 24 kiesers wat in hegtenis geneem is omdat hulle probeer het om meer as een keer te stem. Dit sluit in 17 kiesers van Dannhauser in KwaZulu-Natal, twee van Hluhluwe, een van Izingolweni, een van Sawoti en een van Douglasdale. Die Onafhanklike Verkiesingskommissie (OVK) het vroeër gesê die bewerings oor dubbele stemme word tans ondersoek. Naidoo het ŉ beroep op die publiek gedoen om inligting oor kiesers wat probeer het om meer as een keer te stem by 08600 10111 aan te meld. Inligting sal as streng vertroulik hanteer word.